Per Dalgaard (DF), 2002-01-31:
Man kan som politiker og borger i dette land beklage, at det er nødvendigt at tage et emne som styrkelse af politiet op til debat.
Det fortæller desværre lidt om udviklingen i landet.
Udviklingen viser, at den fornemmelse af tryghed, som borgerne har krav på, er mere svær at få øje på.
Jeg ved godt, at statistikkerne taler om et fald i kriminaliteten.
Men hvad en sådan tolkning af statistikken ikke oplyser om er, at der er tale om, at det er den lette kriminalitet, der falder, mens den grove stiger. Det er netop den øgede grove voldskriminalitet, der gør folk utrygge.
Det er denne utryghed, der gør, at Dansk Folkeparti varmt støtter et ønske om at styrke politiet.
Vi har i Danmark i de senere år oplevet et øget brug hos kriminelle elementer af grovere og grovere metoder.
Vi oplever i de større byer hele områder, hvor selv politiet ikke mere tør komme, medmindre de kommer i flok.
Vi oplever i disse områder en fuldstændig overlegen, arrogant, aggressiv holdning til politiet, hvor selv angreb på deres nærstationer og deres køretøjer hører til dagens uorden.
Det er en aldeles uholdbar situation og noget, vi absolut ikke kan acceptere i Dansk Folkeparti. Vi oplever også en stigende magtopbygning hos rockere, og også dér er der en stigende ligegyldighed over for politiets henvisninger og tilstedeværelse.
Selv når disse rockere finder det betimeligt at afspærre stærkt befærdede veje i større byer og forbyder folk at gå på besøg på kirkegårde, hvor de måtte have et ærinde, er politiet desværre ikke til stede. Politiet ønsker ikke at ankomme.
I hvert fald ikke når informationen om denne lovløshed kommer fra journalister.
I begge sådanne forhold har jeg oplevet, at folk er helt uforstående over for det skete og er meget utrygge.
Og jeg kan kun tolke den begivenhed ud fra manglende ressourcer hos politiet eller måske dårlige erfaringer fra tidligere aktioner, hvor politiet har måttet bruge mere end verbal overtagelse for at kunne få oprettet lov og orden.
Efter sådanne aktioner har der altid været et hylekor af såkaldte humanister, der har stået på nakken af hinanden for at undersøge, om der har været udført den kriminelle handling, eller om den kriminelle ikke har fået et stød eller et skub.
Det er måske årsagen til en vis uvilje hos politiet i sådanne sager.
Disse forhold og denne utryghed, folk i de tyndt befolkede områder allerede i dag oplever ved manglende politi, gør, at Dansk Folkeparti finder, at tanken om at sammenlægge politikredse er en dårlig idé.
Vi tror ikke på den besparelse, der har været talt om ved tidligere lejligheder.
Vi finder det heller ikke relevant at tale om, at den øgede it-kriminalitet skulle betinge sådanne sammenlægninger.
En effektiv it-kriminalitetsforskning skal under alle omstændigheder lægges i ganske få centrale centre - måske kun ét.
Dansk Folkeparti ønsker at styrke politiet ved i første omgang at frigøre de politifolk, der sidder og laver administrativt kontorarbejde.
Det kunne nemt gøres ved at ansætte ledigt HK-personale, som kunne udføre de job, som politiet i dag udfører.
Er der derudover behov for en styrkelse, er vi villige til at se på det.
Der har her fra talerstolen været talt om den store overarbejdspukkel, og det har Kristeligt Folkeparti nævnt som værende 610 årsværk.
Det er i hvert fald en stor byrde, som jeg også mener vi bør gøre noget ved.
Vi vil være med til at arbejde for, at det polititiltag, der skal give en forøgelse af politistyrken, kan finde sted både til gavn for borgerne og til gavn for landets omdømme.